Uitlander skuldig aan moord op polisiehoëArgieffoto bloot ter illustrasie. (Foto: SAPD/Facebook) ŉ Mosambieker is Dinsdag skuldig bevind aan die moord op brig. Joseph Jongile, afgetrede polisieoffisier van die Oos-Kaap. Jongile was voorheen hoof van die Oos-Kaapse polisie se operasionelereaksiedienste. Hy is op 14 Mei dood, toe drie mans hom en sy gesin in hul huis in Bayville aangehou het, in wat vermoedelik ŉ huisroof was. German Billa (21) is twee maande later in verband met die moord in hegtenis geneem en aangekla. Hy het skuldig gepleit en is Dinsdag in die hooggeregshof in Oos-Londen op aanklag van moord en huisroof skuldig bevind. Jongile is doodgeskiet en sy gesin in ŉ ander kamer vasgebind, terwyl die boewe die huis omgekeer het. Die familie is van bankkaarte, Jongile se vuurwapen, fietse en ander waardevolle items beroof. Die Valke het die ondersoek oorgeneem. Twee van die verdagtes is steeds soek, maar volgens kapt. Yoliswa Mgolodela is wetstoepassers warm op hul spoor. Die saak is uitgestel tot 12 Mei vir vonnisoplegging.